
IX. volebné obdobie

Návrh
ZÁKON
 
z ... 2026,
ktorým sa mení a dopĺňa zákon č. 112/2015 Z. z. o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov v znení neskorších predpisov
Národná rada Slovenskej republiky sa uzniesla na tomto zákone:

Čl. I
	
Zákon č. 112/2015 Z. z. o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov v znení zákona č. 228/2019 Z. z., zákona č. 310/2019 Z. z. a zákona č. 7/2024 Z. z. sa mení a dopĺňa takto:
1. § 3 vrátane nadpisu znie:
„§ 3
Suma príspevku
(1) Suma príspevku je
a) 300 eur, ak fyzická osoba získala zlatú medailu podľa § 2 ods. 1 písm. a) na majstrovstvách sveta alebo
b) 250 eur, ak fyzická osoba získala striebornú medailu podľa § 2 ods. 1 písm. a) na majstrovstvách sveta, alebo
c) 200 eur, ak fyzická osoba získala 
1. bronzovú medailu podľa § 2 ods. 1 písm. a) na majstrovstvách sveta alebo 
2. zlatú medailu podľa § 2 ods. 1 písm. a) na majstrovstvách Európy.

(2) Sumy príspevku uvedené v odseku 1 platné ku dňu zvyšovania dôchodkových dávok3a) sa odo dňa zvýšenia dôchodkových dávok zvyšujú o príslušné percento zvýšenia dôchodkových dávok.“.

Poznámka pod čiarou k odkazu 3a znie:
„3a) § 82 zákona č. 461/2003 Z. z. o sociálnom poistení v znení neskorších predpisov.“.

2. V § 4 ods. 2 sa vypúšťa slovo „sume“ a slovo „dávky“ sa nahrádza slovom „dávke“.
 
3. V § 6 sa vypúšťa odsek 5.
4. V § 7 sa odsek 1 dopĺňa písmenom c), ktoré znie:
„c) pravidelne určuje sumu príspevku po jej zvýšení podľa § 3 ods. 2 a zverejňuje ju na svojom webovom sídle.“.

5. Dopĺňa sa § 12, ktorý vrátane nadpisu znie:
„§ 12
Prechodné ustanovenia k úpravám účinným od 1. januára 2027

(1) Ak je suma príspevku vyplácaného k 31. decembru 2026
a) nižšia, ako  suma príspevku určená podľa tohto zákona  v znení účinnom od 1. januára 2027, príspevok sa od 1. januára 2027 vypláca v sume určenej podľa tohto zákona v znení účinnom od 1. januára 2027,
b) vyššia, ako suma príspevku určená podľa tohto zákona v znení účinnom od 1. januára 2027, vypláca sa naďalej suma príspevku určená podľa tohto zákona v znení účinnom do 31. decembra 2026; od kalendárneho mesiaca, kedy bude suma vyplácaného príspevku nižšia, ako suma príspevku určeného podľa tohto zákona v znení účinnom od 1. januára 2027 sa príspevok vypláca v sume určenej podľa tohto zákona v znení účinnom od 1. januára 2027. 

(2) Sumy príspevku uvedené v § 3 ods. 1 sa prvýkrát zvýšia odo dňa zvyšovania dôchodkových dávok po 1. januári 2027.

(3) Na zmeny v nároku, odňatie a vrátenie príspevku patriaceho za obdobie pred 1. januárom 2027, sa uplatňujú právne predpisy účinné pred 1. januárom 2027.“.


Čl. II

Tento zákon nadobúda účinnosť 1. januára 2027. 

